เจาะตลาดทั้งเชิงรุกเชิงลึกผ่านทูตพาณิชย์ 36 ประเทศ เน้นตลาดเมืองรอง
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า วันนี้ได้ประชุมแนวทางการเจาะตลาดทั้งเชิงรุกและเชิงลึก ทั้งหมด 42 ประเทศ 58 สำนักงาน และภาคเอกชน โดยมีแนวทางปรับแผนงานเพื่อเพิ่มมูลค่าการส่งออก ผ่านการเร่งวางแนวทาง พร้อมทั้งปรับแผนทางการค้าให้สร้างรายได้เข้าประเทศเพิ่มขึ้นโดยเฉพาะในช่วงครึ่งปีหลัง ทูตพาณิชย์ในแต่ละประเทศได้จัดทำแผนนำเสนอเพื่อให้เกิดความชัดเจน รวมถึงแนวทางที่เป็นรูปธรรม จากเดิมกำหนดกิจกรรมในปี 2565 ไว้ 185 กิจกรรม คาดการณ์ส่งเสริมการค้าสร้างมูลค่าในปีนี้ถึง 9 ล้านล้านบาท ซึ่งแผนปรับใหม่ในปีนี้ เพิ่มขึ้นอีก 345 กิจกรรมเป็น 530 กิจกรรม ทั้งกิจกรรมเชิงรุกและเชิงลึก อาทิ การเร่งรัดการทำ mini FTA การส่งเสริมการค้าระบบออนไลน์ การจับคู่เจรจาธุรกิจ การนำเสนอซอฟพาวเวอร์ผ่านสินค้าไทยและการให้ความสำคัญกับ BCG โมเดล โดยเน้นการเจาะตลาดเมืองรอง เป้าหมาย 36 ประเทศ 105 เมือง และการเจาะตลาดสินค้าใหม่เพิ่มเติม นอกจากนี้ คณะกรรมการร่วมภาครัฐและเอกชนด้านการพาณิชย์ ยังเป็นกลไกสำคัญในการขับเคลื่อนเร่งเพิ่มมูลค่าและแก้ปัญหาการส่งออก สามารถแก้ไขภาวะการขาดแคลนตู้คอนเทนเนอร์ อีกทั้งยังส่งเสริมให้เรือเข้ามาเทียบท่ามากขึ้น ยิ่งทำให้การส่งออกของไทยคล่องตัวและมีพื้นที่เรือขนสินค้าเพิ่มมากขึ้น